কিন্তু সরকার প্রধান শেখ হাসিনাকে চিনতে ভুল করেছে বিএনপি-জামায়াত গোষ্ঠী। শেখ হাসিনা জাতির জনক বঙ্গবন্ধু শেখ মুজিবুর রহমানের কন্যা। শেখ মুজিবকে যেমন কেউ ভয়ভীতি দেখিয়ে নত করতে পারেনি, ফাঁসির মঞ্চ তৈরি করেও বিচলিত করতে পারেনি, তেমনি শেখ হাসিনাকেও তার প্রতিজ্ঞা থেকে, অঙ্গীকার থেকে বিচ্যুত করার শক্তি যে কারো নেই গত কয়েক বছরে, বিশেষ করে গত দুই বছরে তা প্রমাণ হয়েছে। কেউ কেউ ভেবেছিলেন, বিএনপি-জামায়াতের নাশকতার মুখে মানুষ পুড়িয়ে মারার অসহনীয় অবস্থা দেখে শেখ হাসিনা হয়তো দুর্বল হয়ে পড়বেন। তিনি হয়তো নমনীয়তা দেখাবেন। কিন্তু না, শেখ হাসিনার ধমনীতে বঙ্গবন্ধুর রক্ত বহমান। তাই কবি গুরুর অমর বাণী ‘বিপদে মোরে রক্ষা করো, এ নহে মোর প্রার্থনা, বিপদে আমি না যেন করি ভয়’ হৃদয়ে ধারণ করে সব ভয়ভীতিকে জয় করে আগুন সন্ত্রাসীদের দৃঢ়হাতে মোকাবেলা করেছেন। যারা আশা করেছিল, ৫ জানুয়ারির ‘বিতর্কিত’ নির্বাচনে বিজয়ী হয়ে শেখ হাসিনা যে সরকার গঠন করেছেন, তা হবে অত্যন্ত স্বল্পায়ু, তারা হতাশ হয়েছেন। ১৯৯৬ সালের ফেব্রুয়ারির একতরফা নির্বাচনে জয়ী হয়ে খালেদা জিয়া যে সরকার গঠন করেছিলেন তা মাসাধিক কাল স্থায়ী হয়েছিল। ইতিহাসের পুনরাবৃত্তি ঘটবে বলে যারা গোঁফে তেল দিতে শুরু করেছিলেন তাদের আশার গুড়ে বালি দিয়ে শেখ হাসিনার সরকার বর্তমান মেয়াদের দুই বছর অত্যন্ত সাফল্যের সঙ্গে পূর্ণ করলো। প্রমাণ হলো, খালেদা জিয়া এবং শেখ হাসিনা কোনোভাবেই তুলনীয় নয়।